Sena wara li sar ir-referendum fir-Renju Unit, kulma jmur il-maġġoranza tan-nies fl-UE huma ottimisti dwar il-ġejjieni tal-Unjoni Ewropea. Kważi l-maġġoranza tal-Ewropej issa huma ottimisti wkoll dwar il-qagħda tal-ekonomija nazzjonali tagħhom. Il-fiduċja fl-Unjoni Ewropea qed tikber u laħqet l-ogħla livell mill-2010 'l hawn, filwaqt li l-appoġġ għall-ewro laħaq l-ogħla livell mill-2014 ‘il hawn. Barra minn hekk, il-maġġoranza ta' dawk li wieġbu għall-ewwel darba fi stħarriġ li sar fi ħdax-il pajjiż mhux tal-UE, qed jgħidu li l-opinjoni tagħhom fil-konfront tal-UE hija waħda pożittiva. Dawn huma uħud mir-riżultati ewlenin mill-aħħar stħarriġ tal-Ewrobarometru Standard ippubblikat illum mal-istħarriġ Flash tal-Ewrobarometru “Il-ġejjieni tal-Ewropa – Il-fehmiet minn barra l-UE”. I L-ottimiżmu dwar il-ġejjieni tal-Unjoni Ewropea u dwar il-qagħda tal-ekonomiji nazzjonali Il-ġejjieni tal-Unjoni Ewropea: il-biċċa l-kbira tal-Ewropej huma ottimisti u l-fiduċja tagħhom fl-istituzzjonijiet tal-UE qed tiżdied Il-maġġoranza tal-Ewropej (56 %) huma ottimisti dwar il-ġejjieni tal-UE – żieda ta' sitt punti perċentwali meta mqabbel mal-ħarifa tal-2016. L-iżjed żidiet sinifikanti seħħew fi Franza (55 %, +14-il punt perċentwali mill-aħħar ħarifa 'l hawn), fid-Danimarka (70 %, +13-il punt perċentwali) u fil-Portugall (64 %, +10 punti perċentwali). Il-fiduċja fl-UE qed tkompli tikber u laħqet it-42 % (meta mqabbla mas-36 % fiduċja fil-ħarifa tal-2016 u mat-32 % fiduċja fil-ħarifa tal-2015). Żdiedet l-iktar fi Franza (41 %, +15-il punt perċentwali), fid-Danimarka (56 %, +11-il punt perċentwali) u fl-Estonja (55 %, +11-il punt perċentwali). Fil-Ġermanja żdiedet b'10 punti perċentwali wkoll u laħqet is-47 %. Bħalma ġara fl-istħarriġ preċedenti kemm tar-rebbiegħa kif ukoll tal-ħarifa tal-2016, il-livelli ta' fiduċja fil-parlamenti u fil-gvernijiet nazzjonali żdiedu wkoll għal 36 % u għal 37 % rispettivament iżda għadhom inqas mil-livelli ta' fiduċja fl-UE. 40 % tal-Ewropej għandhom immaġni pożittiva tal-UE (+5 punti perċentwali mill-ħarifa tal-2016 'il hawn), filwaqt li l-għadd ta' dawk li wieġbu fl-istħarriġ li għandhom immaġni pożittiva tal-UE żdied f'24 Stat Membru, b'mod partikolari fi Franza (40 %, +11-il punt perċentwali), fid-Danimarka (42 %, +10 punti perċentwali) u fil-Lussemburgu (57 %, +10 punti perċentwali). Fl-aħħar nett, 68 % tal-Ewropej iħossu li huma ċittadini tal-UE, li huwa l-ogħla livell li qatt intwera b'dan l-indikatur. L-ekonomija: opinjonijiet iżjed pożittivi u appoġġ qawwi għall-ewro Qrib nofs l-Ewropej jaħsbu li l-qagħda attwali tal-ekonomija nazzjonali tagħhom hija “tajba” (46 %, +5 punti perċentwali mill-ħarifa tal-2016 'il hawn). Dan il-proporzjon żdied b'mod sinifikanti f'dawn l-aħħar snin (+20 punt perċentwali mir-rebbiegħa tal-2013 'il hawn; +26 punt perċentwali mir-rebbiegħa tal-2009 'l hawn). Minkejja li għad hemm differenzi kbar bejn Stat Membru u ieħor, kulma jmur qed tingħata valutazzjoni pożittiva tal-qagħda tal-ekonomiji nazzjonali fi 22 Stat Membru, b'mod partikolari fil-Finlandja (59 %, +19-il punt perċentwali), fil-Portugall (33 %, +18-il punt perċentwali), fil-Belġju (60 %, +11-il punt perċentwali). Fiż-żona tal-ewro, qrib it-tliet kwarti ta' dawk li wieġbu jappoġġaw l-ewro (73 %, +3 punti perċentwali), li huwa l-ogħla livell li qatt intlaħaq mill-ħarifa tal-2014 'il hawn. 80 % jew iżjed ta' dawk li wieġbu jappoġġaw l-ewro f'sitt pajjiżi: is-Slovakkja, il-Ġermanja, l-Estonja, l-Irlanda, is-Slovenja u l-Lussemburgu. II Għall-ewwel darba, it-terroriżmu qed jitqies bħala l-ikbar sfida li qed tiffaċċja l-UE It-terroriżmu huwa l-iżjed suġġett li qiegħed fuq fomm iċ-ċittadini f'dak li għandu x'jaqsam mal-isfidi li qed tiffaċċja l-UE attwalment (44 %, +12-il punt perċentwali mill-ħarifa tal-2016 'il hawn). L-immigrazzjoni, li ilha tħassib ewlieni mir-rebbiegħa tal-2015 'il hawn, issa qiegħda fit-tieni post bħala sfida li ta' sikwit tissemma miċ-ċittadini (38 %, -7 punti perċentwali). Irnexxielha taqbeż sew lill-qagħda ekonomika (18 %, żewġ punti perċentwali inqas), lill-istat tal-finanzi pubbliċi tal-Istati Membri (17 %, l-ebda bidla), u lill-qgħad (15 %, punt perċentwali inqas). It-terroriżmu huwa t-tħassib numru wieħed għall-UE f'21 Stat Membru u dan kien il-każ f'pajjiż wieħed biss fil-ħarifa tal-2016. It-terroriżmu u l-immigrazzjoni ssemmew bħala l-isfidi ewlenin fil-pajjiżi kollha għajr fil-Portugall u fl-Iżvezja. Fil-livell nazzjonali, it-tħassib prinċipali għadu l-qgħad (29 %, żewġ punti perċentwali inqas) u l-immigrazzjoni (22 %, erba' punti perċentwali inqas) minkejja li t-tnejn li huma qegħdin imajnaw. Is-saħħa u s-sigurtà soċjali issa qegħdin fit-tielet post (20 %, żewġ punti perċentwali iktar), segwiti mit-terroriżmu li kellu żieda li tispikka (19 %, ħames punti perċentwali iktar). Il-qagħda ekonomika, li kienet it-tħassib prinċipali fil-livell nazzjonali fil-ħarifa tal-2011, issa qiegħda fil-ħames post (16 %, tliet punti perċentwali inqas). III L-istħarriġ “Il-ġejjieni tal-Ewropa – Il-fehmiet minn barra l-UE” Għall-ewwel darba, l-istħarriġ tal-Ewrobarometru vvaluta l-immaġni tal-Unjoni Ewropea fi ħdax-il pajjiż mhux tal-UE[1]. Dawn il-pajjiżi jirrappreżentaw 49 % tal-popolazzjoni tad-dinja u 61 % tal-PDG globali. Fit-tliet pajjiżi bl-ikbar popolazzjoni minn fost il-ħdax-il pajjiż (iċ-Ċina, l-Indja u l-Istati Uniti tal-Amerka), minn tal-inqas tliet kwarti ta' dawk li wieġbu għandhom opinjoni pożittiva fil-konfront tal-UE. Dawk li wieġbu fil-biċċa l-kbira tal-pajjiżi koperti b'dan l-istħarriġ għandhom opinjoni pożittiva fil-konfront tal-UE: 94 % fil-Brażil, 84 % fiċ-Ċina, 83 % fl-Indja, 79 % fil-Kanada, 76 % fil-Ġappun, 75 % fl-Istati Uniti tal-Amerka, 67 % fl-Awstralja u 54 % fit-Turkija. Min-naħa l-oħra, dawk li wieġbu fil-pajjiżi li huma eqreb l-UE (ir-Russja, in-Norveġja u l-Iżvizzera) għandhom it-tendenza li jkollhom ċertu riżervi (bejn 43 % u 46 % għandhom opinjoni pożittiva fil-konfront tal-UE). L-istħarriġ juri wkoll li l-perċezzjoni globali fil-konfront tal-UE fil-pajjiżi koperti mill-istħarriġ hija ta' “post ta' stabbiltà f'dinja ta' għawġ” – b'differenzi importanti, minn 82 % fl-Indja li jaħsbuha b'dak il-mod għal 49 % fit-Turkija – iżda dan mhux il-każ fir-Russja fejn 33 % biss jaħsbuha b'dak il-mod u 61 % jaħsbuha bl-oppost. Sfond L-“Ewrobarometru Standard tar-rebbiegħa tal-2017” (EB 87) sar b'intervisti wiċċ imb wiċċ bejn l-20 u t-30 ta' Mejju 2017. Ġew intervistati total ta' 33 180 persuna fl-Istati Membri tal-UE u fil-pajjiżi kandidati[2]. L-istħarriġ Flash 450 tal-Ewrobarometru “Il-ġejjieni tal-Ewropa – Il-fehmiet minn barra l-UE” sar b'intervisti telefoniċi bejn l-20 u l-25 ta' Frar 2017. Ġew intervistati total ta' 11 035 persuna fi 11-il pajjiż mhux tal-UE. L-Ewrobarometru Standard "Ir-rapport bl-ewwel riżultati" ippubblikat illum jiddeskrivi l-attitudni tal-Ewropej fil-konfront tal-UE, kif ukoll it-tħassib u l-perċezzjonijiet prinċipali taċ-ċittadini fir-rigward tal-qagħda ekonomika. Għal aktar tagħrif - Ewrobarometru Standard 87 - Ir-rapport dwar l-istħarriġ Flash 450 tal-Ewrobarometru “Il-ġejjieni tal-Ewropa – Il-fehmiet minn barra l-UE” [1]L-Awstralja, il-Brażil, il-Kanada, iċ-Ċina, l-Indja, il-Ġappun, in-Norveġja, ir-Russja, l-Iżvizzera, it-Turkija u l-Istati Uniti tal-Amerka [2] It-28 Stat Membru tal-Unjoni Ewropea (l-UE), ħames pajjiżi kandidati (l-Eks-Repubblika Jugoslava tal-Maċedonja, it-Turkija, il-Montenegro, is-Serbja u l-Albanija) u l-Komunità Ċiprijotta Torka fil-parti tal-pajjiż li mhix ikkontrollata mill-gvern tar-Repubblika ta' Ċipru.